Prins Andrew kry nie sy sin in hofPrins Andrew (Foto: Lindsey Parnaby / AFP) Die regsgeding vir seksuele aanranding teen Brittanje se prins Andrew gaan voort. ’n New Yorkse regter het die koninklike se aansoek dat die siviele saak laat vaar word, Woensdag “in alle opsigte” van die hand gewys. Dít nadat die koninklike se prokureurs verlede week aangevoer het dat hy beskerm word deur ŉ skikking wat sy beskuldiger, Virginia Giuffre, meer as ’n dekade gelede onderteken het. Regter Lewis Kaplan was egter nie daarvoor te vinde nie aangesien die skikkingsooreenkoms volgens hom “deurspek is met opstelprobleme en onduidelikhede”. “Die partye het minstens twee redelike interpretasies van die kritiese taal verwoord. Die ooreenkoms is dus dubbelsinnig,” het Kaplan beslis. Giuffre het in 2009 ingestem om ŉ siviele eis teen die Amerikaanse finansier wyle Jeffrey Epstein vir $500 000 (nou sowat R8 miljoen) te laat vaar. Die skikking, wat verlede week vir die eerste keer in ’n hof bekend gemaak is, bevat ’n bepaling wat “ander potensiële beskuldigdes” teen dagvaarding beskerm, wat verband hou met beweerde seksuele misbruik gepleeg deur Epstein. Die koninklike se regspan het aangevoer dat Giuffre “van haar regte afstand gedoen” het om sy kliënt te dagvaar toe sy die ooreenkoms aangegaan en die geld van Epstein aanvaar het. ‘n Foto van prins Andrew en Virginia Giuffre in die 90’s. Ghislaine Maxwell kan in die agtergrond gesien word. (Foto: Verskaf deur AFP) Die verdediging het ook volgehou die skikking is “ondubbelsinnig” en dat dit die prins teen litigasie beskerm. Kaplan het egter nou beslis dat daar nie vasgestel kan word of die ooreenkoms bedoel was om “prins Andrew” of “ander vergelykbaar met hom” te bevoordeel nie. Hy het ook daarop gewys dat Andrew “nie ’n party tot die ooreenkoms tussen Epstein en Giuffre was nie”. “Die enigste persone wat ’n bepaling van ’n kontrak kan afdwing, is die partye tot daardie kontrak – die mense wat daartoe ingestem het.” Giuffre beweer sy is as minderjarige deur Epstein vir seks “uitgeleen”. Hy het in 2019 sy eie lewe in ŉ tronk in New York geneem terwyl hy verhoorafwagtend op aanklagte van mensehandel was. Giuffre voer aan Andrew het haar 20 jaar gelede seksueel mishandel by die sosiale vlinder Ghislaine Maxwell se huis in Londen, asook by Epstein se huis in New York en op Little St. James, Epstein se private eiland in die Amerikaanse Maagde-eilande. Maxwell is onlangs skuldig bevind op aanklagte van mensehandel en dat sy jong meisies vir Jeffrey Epstein voorberei het om seksueel misbruik te word. Andrew, koningin Elizabeth se tweede seun, ontken ten sterkste bewerings dat hy met Giuffre omgang gehad het en sê hy kan glad nie onthou dat hy haar ooit ontmoet het nie.